Søren Pind er træt af politik og har de seneste måneder villet væk fra Christiansborg. Håbet om et chefjob på Det Kongelige Teater gik dog i vasken

Nu er det ikke sjovt længere.

Søren Pind gider ikke politik. Han vil væk fra sit forskningsministerium og Christiansborg.

Ikke mindst har Søren Pind været desillusioneret over at have mistet den magtfulde post som justitsminister og i stedet fået det mindre uddannelses- og forskningsministerium, fortæller centralt placerede kilder.

Ifølge kilderne frygter Søren Pind at ende som Venstre-veteranen Bertel Haarder: En politiker, der har turneret mellem mindre ministerier uden at nå helt til tops.

Pinds tavle skal derfor viskes ren med et farvel til Borgen.

Ekstra Bladets politiske kommentator, Hans Engell, kan sagtens nikke genkendende til dette billede:

– Jeg har selv talt med fremtrædende Venstre-ministre, der siger, at Søren Pind er i en midtvejskrise og skal genopfinde sin identitet og sit liv, lyder det fra Engell.

Gik efter nationalscenen

Da stillingen som chef for Det Kongelige Teater blev ledig tidligere på året, så Søren Pind det derfor som en oplagt lejlighed til at komme videre.

Ifølge Ekstra Bladets oplysninger søgte Søren Pind da også den ledige stilling som teaterchef, og Weekendavisen kan berette, at han helt til det sidste var i spil til jobbet.

Ikke desto mindre måtte Søren Pind se den tidligere operachef Kasper Holten løbe med den prestigefyldte stilling. Dermed blev det i denne omgang ikke til en tung post uden for Borgens mure til Søren Pind.

Færdig med politik

Men til trods for, at drømmen om nationalscenen brast, er Hans Engell overbevist om, at Pinds dage i dansk politik snart er talte:

– Pind er færdig med politik. Hvis man som minister søger en stilling som chef for Det Kongelige Teater, er det fordi, man er træt af politik, træt af Folketinget, træt af regeringen og gerne vil have en ny karriere. Når han så ikke får jobbet, er det svært at opretholde facaden, fordi vi må gå ud fra, at næste gang, der melder sig et spændende job i den store verden, så vil Søren Pind søge ud.

– Han sender et meget stærkt signal om, at han ikke har tænkt sig at gøre politik til sin livskarriere, lyder det fra Hans Engell.

Det har ikke været muligt at få en kommentar fra Søren Pind.